## ***Vladimír Suchánek: Od maľby k divadlu***

**Stretnutie s Vladimírom Suchánkom sa uskutoční 1. decembra 2020.**

**|Bratislava, 27. novembra 2020| - Divadelný ústav spolu so Slovenským národným divadlom pripravil výstavu *Vladimír Suchánek: Od maľby k divadlu*, ktorá je venovaná tvorbe tohto významného slovenského scénografa. Výstava je už sprístupnená vo foyeri činohry v priestoroch Novej budovy Slovenského národného divadla v Bratislave. Kvôli opatreniam spojeným so šírením koronavírusu sa bude stretnutie s Vladimírom Suchánkom konať 1. decembra 2020 od 15.00 hod. za sprísnených podmienok.**

Scénograf Vladimír Suchánek bol žiakom zakladateľa slovenskej divadelnej scénografie Ladislava Vychodila a od ukončenia svojich štúdií na Vysokej škole múzických umení pôsobil niekoľko desaťročí najmä v Slovenskom národnom divadle. Počas svojej kariéry spolupracoval s viacerými režisérmi, napríklad s Karolom L. Zacharom či s Pavlom Hasprom. Z jeho návrhov a scén je zrejmé jeho maliarske cítenie.

Výstava *Od maľby k divadlu* prezentuje najmä diela, ktoré Vladimír Suchánek pokladá za najvýznamnejšie, ktoré sú najviac oceňované, alebo mu najviac prirástli k srdcu. „Pre mňa, ako kurátora výstavy, je najviac fascinujúca scéna k inscenácii [*Pokus o lietanie*](https://zlatakolekcia.theatre.sk/inscenacia/pokus-o-lietanie/) Jordana Radičkova (1980) kvôli svojej magickosti a významovej variabilite,“ vysvetľuje kurátor výstavy, Miroslav Daubrava z Divadelného ústavu.

Výstava scénografickej tvorby Vladimíra Suchánka je zostavená v chronologickom slede. „Prostredníctvom digitalizovaných scénických návrhov, skíc, makiet a fotografií z divadelných inscenácií si môžeme vytvoriť obraz o jeho scénickej tvorbe v čase od polovice šesťdesiatych rokov do polovice deväťdesiatych rokov 20. storočia,“ dopĺňa Miroslav Daubrava. Základ výstavy tvoria exponáty z Múzea Divadelného ústavu, ktoré dopĺňajú samostatné plochy scénických riešení zo súkromného archívu Vladimíra Suchánka.

**Výstava je v priestoroch Novej budovy SND prístupná do 15. decembra 2020.**

**Podmienky stretnutia s Vladimírom Suchánkom 1. decembra 2020 v čase od 15.00 hod. do 16.30 hod. sú nasledovné:**

Z dôvodu prísnych bezpečnostných opatrení, ktoré sa týkajú hromadných podujatí, sa nebude konať vernisáž výstavy v bežnom rozsahu. Vstup do budovy bude umožnený vopred nahláseným osobám (v počte max. 4 osoby/skupina) v časových intervaloch: 15.00, 15.15, 15.30, 15.45, 16.00, 16.15, 16.30. **Nahlásenie účasti na presný čas vopred je povinné.** Svoju účasť možno nahlásiť e-mailom: eva.fackova@theatre.sk alebo telefonicky: +421 918 838 761.

**V prípade ďalších doplňujúcich otázok je vám k dispozícii:**

Mgr. Eva Fačková

PR projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk

Web: [www.theatre.sk](http://www.theatre.sk) | [www.rokdivadla.sk](http://www.rokdivadla.sk)